Međutim, za trenutačnu situaciju od ključne je važnosti činjenica da znatan udio Europljana i dalje nije cijepljen. U cijeloj Uniji još nije u potpunosti cijepljeno ukupno 23,5 % odraslih osoba, a u nekim državama članicama ta brojka iznosi čak 70,8 %. Najviše možda zabrinjava to što u nekim državama članicama još nije u potpunosti cijepljeno i do 65 % osoba starijih od 65 godina.

Jedan od razloga za to ponovno izbijanje je i dominacija varijante delta, čija je prenosivost dvostruko veća nego kod izvornog virusa, čak i ako su cjepiva i dalje učinkovita protiv bolesti uzrokovane tom varijantom. Usto, moguće je da je imunitet osoba koje su među prvima primile cjepivo počeo opadati (općenito su to najranjivije i starije dobne skupine). Dolaskom jeseni veći dio društvenog i gospodarskog života preselio se u zatvorene prostore, u kojima se virus lakše prenosi. Brzina kojom vlade ublažavaju ili nameću ograničenja i mjere opreza također ima jasan utjecaj na sposobnost virusa da se širi.

·Komisija će podupirati uzorkovanje u zemljama koje imaju malo podataka o sekvenciranju te uvođenje antigenskih testova,

·na razini EU-a i država članica trebalo bi pružiti potporu zemljama u južnoj Africi i svim drugim relevantnim zemljama u prikupljanju i proučavanju kliničkih podataka povezanih sa zarazom tom novom varijantom,

·HERA će i dalje u potpunosti iskorištavati svoj potencijal za borbu protiv varijante omikron:

·HERA-ina stručna skupina za varijante djeluje kao središnja točka za analizu stanja,

·HERA surađuje s proizvođačima cjepiva kako bi se cjepiva brzo prilagodila novoj varijanti ako to bude potrebno i zajamčili dostatni kapaciteti za proizvodnju cjepiva,

·Odbor HERA-e, među ostalim i u koordinaciji sa Svjetskom zdravstvenom organizacijom, objedinjuje strateški smjer djelovanja na razini EU-a i nacionalnoj razini.

III. USTRAJNOST U DJELOVANJU: KOORDINIRANO DJELOVANJE U BORBI PROTIV BOLESTI COVID-19

Pokazalo se da je virus otporan i prilagodljiv, pri čemu je varijanta delta trenutačno dominantan soj u Uniji, a varijanta omikron predstavlja novu prijetnju. Jedino trajnim i odlučnim djelovanjem moći ćemo postići i zadržati kontrolu nad pandemijom. Zbog toga je posebno važno da se mjere poduzimaju ne samo kao odgovor na porast zaraze i dolazak novih varijanti, već i u razdobljima kad su stope zaraze niske. To je vodeće načelo Unijina djelovanja protiv pandemije: osigurati dostupnost, isporuku i primjenu cjepiva, poboljšati liječenje zaraženih osoba i djelovati zajedno kako bi se postiglo da ograničenja budu učinkovita, ali i dalje razmjerna i pravedna.

Jedna od glavnih pouka iz posljednjih 18 mjeseci jest važnost postizanja dogovora o zajedničkom i koordiniranom pristupu EU-a i što jasnijeg informiranja o tom pristupu. Razlike u nacionalnim pristupima cijepljenju koje nisu jasno objašnjene potkopavaju napore u borbi protiv oklijevanja s cijepljenjem. Povjerenje javnosti narušeno je zbog velikih razlika u primijenjenim javnozdravstvenim mjerama, koje nije bilo moguće objasniti jednako velikim razlikama u epidemiološkim situacijama.

Daljnji razvoj učinkovitog cijepljenja

Kampanje cijepljenja moraju se nastaviti. Isporuka i proizvodni kapaciteti sada su zajamčeni strategijom EU-a za cjepiva. Do kraja ove godine EU će imati izgrađene proizvodne kapacitete za više od 300 milijuna doza mjesečno. Zahvaljujući ugovorima sklopljenima u okviru strategije EU-a za cjepiva državama članicama bit će 2022. i 2023. na raspolaganju ona količina cjepiva (uključujući prilagođena cjepiva ako se pokaže da su potrebna) koja im bude potrebna. EU će morati nastaviti ulagati u razvoj i proizvodnju boljih i naprednijih cjepiva protiv bolesti COVID-19 i njezinih varijanti. HERA će omogućiti razvoj snažnih strateških kapaciteta za obavljanje upravo te funkcije kako bi se sadašnje i buduće prijetnje suzbijale poboljšanjem razvoja, proizvodnje, nabave i distribucije cjepiva. To će uključivati utvrđivanje i uklanjanje slabih točaka u pogledu neophodnih potrepština i materijala za proizvodnju cjepiva, nadovezujući se na rad Komisijine radne skupine za povećanje industrijske proizvodnje cjepiva protiv bolesti COVID-19. Države članice trebale bi iskoristiti postojeće ugovore o zajedničkoj nabavi za šprice kako bi spriječile eventualne nestašice. Usto je neophodno poboljšati pristup cjepivima kako bi zdravstvene službe cijepljenje mogle obavljati u lokalnim zajednicama tako da ono građanima bude lako dostupno.

Trenutačno je najveći izazov uvjeriti one koji se još nisu cijepili da to učine. Države članice počinju primjenjivati raznovrsnije mjere koje odražavaju činjenicu da necijepljene osobe predstavljaju veću prijetnju zdravlju društva u cjelini i održivosti zdravstvenih sustava nego što je to slučaj s cijepljenim osobama. Za oklijevanje s cijepljenjem postoje različiti uzroci. Za njihovo uklanjanje često su potrebna prilagođena lokalna rješenja, pri čemu je ključan čimbenik povjerenje u lokalne zdravstvene djelatnike. Bez obzira na to, postoje određeni zajednički elementi na kojima bi Unija i njezine države članice, a i globalni partneri kao što je NATO, mogle nastaviti surađivati, među ostalim golema količina pogrešnih informacija i dezinformacija o cjepivima koje su iznesene u javnu sferu. Komisija je uvela poseban postupak ne bi li olakšala brzu reakciju na dezinformacije. Sustav brzog uzbunjivanja omogućuje učinkovitu suradnju s državama članicama, a u namjenskom prostoru za suradnju u području bolesti COVID-19 povezuju se analize dezinformacija o pandemiji i odgovori na njih. Komisija je ponudila i izravnu bilateralnu potporu državama članicama s najnižom stopom procijepljenosti, a obratila se i zdravstvenim djelatnicima u tim zemljama. Taj bi se korak sada mogao proširiti na mobiliziranje drugih vodećih ličnosti u zajednicama (kao što su vodeći poduzetnici, vođe sindikata, vjerski vođe i ličnosti iz područja sporta). Komisija surađuje i s internetskim platformama kako bi ih motivirala da stave na raspolaganje prostor za komunikacijske kampanje i promicanje stručnih mišljenja te da prate dezinformacije i razmjenjuju podatke.

Dostupno je sve više podataka o stopi opadanja imuniteta. Docjepljivanje dodatnim dozama glavni je odgovor na taj problem. To je ujedno i glavno sredstvo za zaštitu od varijanti. U ovom trenutku sve države članice EU-a nude docjepljivanje ili dodatne doze najrizičnijim skupinama kao što su starije osobe, imunokompromitirane i imunosuprimirane osobe, štićenici ustanova za dugotrajnu skrb i zdravstveni radnici. U skladu s prethodno navedenim smjernicama ECDC-a sve države članice trebaju osigurati prioritetno docjepljivanje najugroženijih skupina te koristiti odgovarajuću opremu i resurse za masovne kampanje docjepljivanja. Pojava varijante omikron povećala je hitnost pokretanja masovnih kampanja docjepljivanja u svim državama članicama.

Liječenje osoba oboljelih od bolesti COVID-19

I bolje liječenje oboljelih od bolesti COVID-19 bitna je novina u borbi protiv virusa. Ono je rezultat bolje dijagnostike koja omogućuje razumijevanje prevalencije zaraze virusom i načina za njegovo suzbijanje. Države članice moći će u borbi protiv COVID-a sve više upotrebljavati terapeutske lijekove. U tijeku je provedba Strategije EU-a za terapeutike protiv bolesti COVID-19, tako da sad imamo portfelj od deset najperspektivnijih potencijalnih terapeutika, te je u suradnji s državama članicama sklopljeno nekoliko ugovora o zajedničkoj nabavi kako bi se zajamčilo da takvi terapeutici svima budu jednako dostupni. Dosad su odobrena tri lijeka. To će imati posebno važnu ulogu u ograničavanju rizika od bolesti COVID-19 za najranjivije skupine te bi moglo pomoći u rješavanju problema komplikacija u pacijenata koji su preboljeli COVID. Kako bi se objasnilo koje su koristi od odobrenih načina liječenja i koji su rizici od dezinformacija, važnu ulogu imat će komunikacija. Ti će terapeutici pomoći pacijentima da se brže oporave te će ublažiti posljedice virusa za pojedince i za zdravstvene sustave. Bez obzira na to, oni su dopuna cijepljenju, a ne zamjena za njega. To će također biti važan dio rada HERA-e u srednjoročnom i dugoročnom razdoblju.

Istovremeno, zbog porasta broja slučajeva u nekim državama članicama postoji opasnost da u njihovim zdravstvenim sustavima ponovno nastupi krizno stanje. Mehanizam Unije za civilnu zaštitu i dalje je na raspolaganju za mobiliziranje potpore manje pogođenih država članica onima koje su pod najvećim pritiskom. Od početka listopada Koordinacijski centar za odgovor na hitne situacije olakšava isporuku neposredne pomoći za spašavanje života iz nekoliko država članica Rumunjskoj i Latviji.

Preventivne mjere

Svakodnevno ponašanje ključan je element u borbi protiv virusa i u tom bi pogledu trebalo zadržati dosadašnje standarde. To, kao što je očito, uključuje upotrebu maski u zatvorenim prostorima i rizičnim okruženjima, izbjegavanje visokorizičnih okupljanja, ograničavanje društvenih kontakata i pravilno prozračivanje zatvorenih prostora.

Činjenica je da će zbog povećanog širenja virusa i rizika da će ono zbog varijante omikron biti još izraženije biti potrebne daljnje preventivne mjere za ograničavanje rizika od kontakta i zaraze. Cijepljenje samo po sebi nije dovoljno da bi se virus zaustavio. Iskustvo od početka pandemije pokazuje da su takve mjere neizostavan dio djelovanja u borbi protiv širenja virusa. Među čimbenicima uspjeha su i odlučno donošenje odluka, dobra komunikacija i angažman u zajednici. Kao što je to bio slučaj za cijelog trajanja pandemije, nadležna tijela morat će pronaći optimalnu ravnotežu kako bi takva ograničenja bila pravodobna, učinkovita, ali i razmjerna: slobode građana ne bi trebalo ograničavati ako to znatno ne doprinosi ublažavanju učinka virusa. Usto treba izvući pouke iz prethodnih iskustava u primjeni tih ograničenja, na primjer iz teških posljedica koje zatvaranje škola, sveučilišta i fakulteta ima na mentalno zdravlje i obrazovne rezultate djece i mladih. Isto tako, ako se poduzimanje neophodnih koraka predugo odgađa, kasnije treba uvesti radikalnije mjere. Mjere kao što su poboljšana higijena ili ostanak kod kuće ako su se pojavili simptomi bolesti dugoročno bi mogle postati društvene norme.